**ייעוד המענק –** תמיכה בגוש נגד הכיבוש ובשותפות השלום לפעילות למשך חצי שנה, ובסיוע להפגנה במוצאי השבת הקרובה בתל אביב לציון 57 שנות כיבוש.

**רקע**שותפות השלום והגוש נגד הכיבוש הן קואליציות של ארגונים שפועלים בעד שלום ופתרון מדיני ונגד הכיבוש והמלחמה. הגוש נגד הכיבוש החל לפעול בתחילת המחאה נגד ההפיכה המשפטית כדי להשמיע את הקול שנושא הכיבוש הוא המנוע שמאחורי ניסיון ההפיכה, וקיבל מהקרן שני מענקי חירום. הגוש נגד הכיבוש פעיל גם במחאה הנוכחית נגד ממשלת נתניהו לאחר ה 7 באוקטובר והמלחמה בעזה, ומעלה את השיח נגד הכיבוש בתוך ההפגנות תוך שהוא מאגד פעילים מארגונים שונים במוקדי מחאה רבים ברחבי הארץ.

שותפות השלום היא קואליציה רחבה של עשרות ארגונים, תנועות, קבוצות ומפלגות, שהוקמה לאחר מתקפת ה7.10 והמלחמה בעזה בקריאה להסכם מיידי לסיום המלחמה, עסקת חטופים, קידום פתרון מדיני, עצירת הרדיפה הגזענית והפוליטית וקידום שוויון לאומי ואזרחי. הייחודיות של שותפות השלום באה לידי ביטוי בכמות ניכרת של פעילים פלסטינים-ישראלים לצד יהודים והרחבת השורות של פעילי השמאל למען עצירת המלחמה ויצירת פתרון מדיני. בחודשים האחרונים שותפות השלום יזמה או היתה שותפה בכ-20 אירועי מחאה, כשחלק ניכר מהם בערים ערביות או מעורבות.

**תכנית פעולה**ביוזמת שתיל, הגוש נגד הכיבוש ושותפות השלום הגישו בקשה משותפת למענק חירום כדי לשפר את שיתופי הפעולה בין כלל הארגונים החברים בשתי ההתארגנויות, מה גם שרבים מהארגונים נמצאים בשתיהן.

התמיכה המבוקשת כוללת סיוע לארגון הפגנה ערבית-יהודית משותפת במוצאי השבת הקרובה (8.6) בתל אביב נגד המלחמה ולציון 57 שנות כיבוש, תחת הכותרת "עוצרים את המלחמה- מתקדמים לפתרון". אל ההפגנה ייצאו הסעות מכל רחבי הארץ, ונכון לעכשיו כבר יש 10 אוטובוסים מלאים, וזו מתוכננת להיות ההפגנה הערבית-יהודית הגדולה ביותר עד כה נגד המלחמה.

בנוסף, הבקשה למענק כוללת תמיכה בפעילות משותפת של הגוש נגד הכיבוש ושותפות השלום עד לסוף שנת 2024 וכוללת שכר לרכז ארגוני ואיש דוברות ומדיה, תמיכה ביוזמות והפגנות מקומיות, פעילויות וכנסים קהילתיים בנגב ובירושלים, ועוד.

**תקציב לחצי שנה עבור הפגנה במוצאי השבת הקרובה ופעילות משותפת עד סוף 2024**  
הפגנה - הסעות, הגברה, עלויות הקמת במה, פרסום - $13,500   
שכר לרכז ארגוני - $6,500   
תמיכה ביוזמות והפגנות מקומיות - $5,500   
פעילויות וכנסים קהילתיים בנגב ובירושלים - $5,500   
הקמת אתר, איש מדיה ודוברות וקידום ממומן-$8,100   
הדפסות - $4,200   
הסעות - $14,000   
הגברה, תופים והוצאות נוספות - $4,200   
סך הכל - $61,500

**מדדי הצלחה**- הגברת שיתופי פעולה יהודיים-ערביים בפעילות מחנה השלום  
- הבלטת מסרים נגד המלחמה והכיבוש במחאות הכלליות נגד הממשלה  
- הגדלת מספר החברים בגוש נגד הכיבוש ובשותפות השלום, תוך שיפור שיתוף הפעולה בין הארגונים החברים בשתי ההתארגנויות וצירוף פעילים מאוכלוסיות מגוונות  
- יצירת מרחבים נוספים שמשמיעים את ההתנגדות למלחמה ללא פחד או סכנה של דיכוי